**Obec Mošurov**

**Dôvodová správa k návrhu č.1/2022 o nakladaní s komunálnymi odpadmi a drobnými stavebnými odpadmi na území obce Mošurov**

VZN č.02/2022 navrhuje vymedziť v § 10 , že obec nemusí zabezpečiť povinnosť zaviesť a  zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad pretože si obce uplatňuje výnimku z povinnosti zaviesť a zabezpečovať vykonávanie triedeného zberu biologicky rozložiteľného kuchynského odpadu v obci podľa § 81 ods. 21. zákona o odpadoch, na základe ktorej obec vie preukázať, že 100 % obyvateľov kompostuje vlastný odpad ( dohoda o domácom kompostovaní vlastného biologicky rozložiteľného komunálneho odpadu - príloha č.1 ).

V § 18, ods. 2 sa navrhuje zvýšiť cenu nádoby na komunálny odpad z 15,-€ na 25,-€ z dôvodu nárastu cien uvedených nádob v roku 2022 o 75 % na trhu.

Spracoval : Ing. Ondrej Chlebuš

 starosta obce

**Obec Mošurov
Návrh VZN č. 02 /2022**

O Z N Á M E N I E

**Návrh VZN č. 02 /2022 o nakladaní s komunálnymi odpadmi a drobnými stavebnými odpadmi na území na území obce Mošurov**

…………………………………………………………………………………………………

Dátum zverejnenia návrhu: **28.11.2022**

 Dňom vyvesenia návrhu nariadenia začína plynúť pätnásťdňová lehota, počas ktorej môžu fyzické a právnické osoby v zmysle zákona SNR č. 369/1990 Zb. o obecnom zriadení v znení neskorších predpisov uplatniť pripomienku k návrhu nariadenia v písomnej forme, elektronicky, alebo ústne do zápisnice na Obecnom úrade v Mošurove, Mošurov č.15, v úradných hodinách.

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

Termín na uplatnenie pripomienok k návrhu VZN: **12.12.2022**

V Mošurove 28.11.2022 Ing. Ondrej Chlebuš

 starosta obce

Obecné zastupiteľstvo obce Mošurov na základe ust.§ 81 ods. 3 a 8 zákona č. 79/2015 Z. z. o odpadoch a o zmene a doplnení niektorých zákonov v nadväznosti na ust. § 4 ods. 3 písm. g) zákona č. 369/1990 Zb. o obecnom zriadení v znení neskorších právnych predpisov v nadväznosti v y d á v a

**NÁVRH**

**VŠEOBECNE ZÁVÄZNÉHO NARIADENIA č. 02/2022**

o nakladaní s komunálnymi odpadmi a drobnými stavebnými odpadmi na území obce Mošurov

**PRVÁ ČASŤ**

**Úvodné ustanovenia**

**§ 1**

 (1) Nariadenie upravuje v súlade s hierarchiou odpadového hospodárstva podrobnosti o:

 a) nakladaní so zmesovým komunálnym odpadom a drobnými stavebnými odpadmi,

 b) spôsobe zberu a prepravy komunálnych odpadov,

 c) nakladaní s biologicky rozložiteľným komunálnym odpadom a dôvody triedeného zberu komunálnych odpadov v súlade s § 81 odsekom 21 zák. č. 79/2015 Z. z.. pre biologicky rozložiteľný kuchynský odpad.

 d) nakladaní s biologicky rozložiteľným kuchynským odpadom a reštauračným odpadom od prevádzkovateľa kuchyne,

 e) spôsobe a podmienkach triedeného zberu komunálnych odpadov, najmä zberu

 1. elektroodpadov z domácností,

 2. odpadov z obalov a odpadov z neobalových výrobkov zbieraných

 spolu s obalmi ,

 3. použitých prenosných batérií a akumulátorov a automobilových

 akumulátorov,

 4. veterinárnych liekov a humánnych liekov nespotrebovaných

 osobami a zdravotníckych pomôcok,

 5. jedlých olejov a tukov,

 f) spôsobe zberu objemného odpadu a odpadu z domácností s obsahom škodlivých

 látok,

 g) spôsobe nahlasovania nezákonne umiestneného odpadu,

 i) spôsobe zberu drobného stavebného odpadu,

 (2) Toto nariadenie upravuje tiež výšku nákladov na zbernú nádobu na zmesový komunálny odpad.

(3) VZN sa vydáva s cieľom stanoviť pre obec vhodný systém nakladania s komunálnymi odpadmi, ktoré vznikli na území obce Mošurov , pričom územím obce sa rozumie katastrálne územie Mošurov.

**DRUHÁ ČASŤ**

**Nakladanie so zmesovým komunálnym odpadom a drobnými stavebnými odpadmi**

**§ 2**

 **Základné ustanovenia**

(1) Komunálne odpady sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činností právnickej osoby alebo fyzickej osoby - podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov, ktoré sú majetkom obce alebo v správe obce a ďalšej zelene na pozemkoch fyzických osôb.

(2) Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.

 (3) Triedený zber komunálnych odpadov je činnosť, pri ktorej sa oddelene zbierajú zložky komunálnych odpadov.

(4) Zmesový komunálny odpad je nevytriedený komunálny odpad alebo komunálny odpad po vytriedení zložiek komunálneho odpadu.

(5) Drobný stavebný odpad je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.

(6) Komunálne odpady sa podľa vyhl. MŽP SR č. 365/2015 Z. z. ktorou sa ustanovuje Katalóg odpadov zaraďujú v prílohe č. 1 nazvanej Zoznam odpadov do skupiny č. 20 – Komunálne odpady (odpady z domácnosti podobné odpady z obchodu, priemyslu a inštitúcií) vrátane ich zložiek z triedeného zberu. V rámci tejto skupiny sa komunálne odpady členia na tieto podskupiny : 20 01 zložky komunálnych odpadov z triedeného zberu, 20 02 Odpady zo záhrad a z parkov vrátane odpadu z cintorínov a 20 03 iné komunálne odpady.

**§ 3**

**Nakladanie so zmesovým komunálnym odpadom**

(1) Držitelia komunálneho odpadu sú povinní zmesový komunálny odpad , t.j. komunálny odpad po vytriedení oddelene zbieraných zložiek komunálneho odpadu zhromažďovať a umiestňovať nasledovne: - Do 120 litrovej zbernej nádoby umiestnenej pri každej stavbe na území obce

(2) Počet zberných nádob je určený na počet osôb, pričom 5 osoby majú nárok na 1 zbernú nádobu. Domácnosť, ktorá má viac ako 5 osôb má nárok na ďalšiu zbernú nádobu.

(3) Náklady na zbernú nádobu na zmesový komunálny odpad znáša občan prostredníctvom miestneho poplatku a to vo výške **25,-** €. Občania si môžu vyzdvihnúť zbernú nádobu na obecnom úrade.

(4) Užívatelia zberných nádob sú povinní v deň zberu odpadu vybrať zberné nádoby na miesto prístupné z verejnej komunikácie a ponechať ich iba na dobu nevyhnutnú na ich vyprázdnenie.

 (5) Zberné nádoby na zmesový komunálny odpad zabezpečuje obec, pri znehodnotení nádoby alebo strate pred uplynutím jej životnosti ( 10 rokov) je jej užívateľ povinný zakúpiť si novú nádobu na vlastné náklady. Takto zakúpená nádoby musí byť v súlade s týmto VZN ako aj požiadavkami zberovej spoločnosti.

 (6) Zber zmesového komunálneho odpadu uskutočňuje podľa harmonogramu zvozu zberová spoločnosť, ktorá má uzatvorenú zmluvu na vykonávanie tejto činnosti s obcou. Harmonogram zvozu je zverejnený na webovom sídle obce a rozposielaný raz ročne občanom na daný rok.

(7) Vlastník alebo správca nehnuteľnosti má zakázané :

 a) ukladať do zberných nádob tekutý odpad,

 b) preťažovať zbernú nádobu t.j. ukladať do nej odpad, ktorý prevyšuje hmotnosť 50 kg,

 c) spaľovať komunálny odpad v zberných nádobách,

 d) ukladať elektroodpad z domácností vrátane žiariviek a svietidiel, odpady s obsahom

 škodlivín, objemný odpad, drobný stavebný odpad, zmesový komunálny odpad, triedený

 komunálny odpad a biologicky rozložiteľný odpad do iných do iných zberných nádob

 ako sú určené podľa tohto nariadenia,

 f) ukladať žeravý popol do zberných nádob.

**§ 4**

**Spôsob zberu drobného stavebného odpadu**

(1) Drobné stavebné odpady sú komunálne odpady vznikajúce z bežných udržiavacích prác zabezpečovaných fyzickou osobou – nepodnikateľom, ktoré nepresiahnu viac ako 1 m3 ročne od jedného majiteľa nehnuteľnosti. Ak fyzická osoba vyprodukuje väčší objem takéhoto odpadu ( viac ako 1 m3 od jedného majiteľa nehnuteľnosti), napr. v rámci prestavby nehnuteľnosti, nepovažuje sa množstvo nad 1 m3 za drobný stavebný odpad a fyzická osoba si musí objednať kontajner za osobitú úhradu, ktorá nie je súčasťou miestneho poplatku.

(2) Ak bežné udržiavacie práce či rekonštrukčné práce pre fyzickú osobu vykonáva právnická osoba, tak nejde o drobný stavebný odpad , ale o stavebný odpad a pôvodcom je ten, ktorý tieto práce pre fyzickú osobu vykonáva.

 (3) Držiteľ drobného stavebného odpadu je povinný tento najprv prednostne vytriediť na jednotlivé zložky a použiteľnú časť zhodnotiť; zvyšnú časť je držiteľ povinný nahlásiť a odovzdať na mieste určenom zástupcom obce.

(4) Zakazuje sa ukladať drobný stavebný odpad do nádob na zmesový komunálny odpad.

(5) Obec zavádza množstvový zber drobného stavebného odpadu na celom území obce.

**§ 5**

**Množstvový zber zmesového komunálneho odpadu**

(1)Množstvový zber zmesového komunálneho odpadu sa zavádza na celom území obce pre nasledujúce kategórie pôvodcov komunálneho odpadu:

 - Právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie

 - Podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

(2)Držitelia komunálnych odpadov sú i v rámci množstvového zberu povinní ho zbierať po vytriedení jeho zložiek podľa jednotlivých druhov odpadov v zmysle § 6 tohto nariadenia.

(3)Na účely množstvového zberu komunálneho odpadu sú dané možnosti výberu veľkosti zbernej nádoby a to 120 l , ako aj ich počet a individuálne určenie intervalu odvozu. Pôvodca odpadu je oprávnený si zvoliť počet nádob písomným oznámením v lehote 15 dní odo dňa nadobudnutia účinnosti tohto nariadenia na obecný úrad.

 (4)Ak je nehnuteľnosť v spoluvlastníctve viacerých pôvodcov odpadov, alebo ak ide o zber odpadu v bytovom dome, o počte nádob rozhodne obec.

**TRETIA ČASŤ**

**Spôsob a podmienky triedeného zberu komunálnych odpadov**

**§ 6**

 (1) Obec zabezpečuje vykonávanie triedeného zberu komunálnych odpadov pre:

- sklo,

- papier,

- plast,

- neobalových výrobkov z plastu a viacvrstvových kombinovaných materiálov (VKM)

- kov,

- biologicky rozložiteľný kuchynský odpad, resp. dôvody nezavedenia triedeného zberu komunálnych odpadov pre biologicky rozložiteľný kuchynský odpad podľa § 81 odsek 21 zák. č. 79/2015 Z. z. o odpadoch

 - biologicky rozložiteľné odpady zo záhrad a parkov vrátane odpadu z cintorínov.

 - jedlé oleje a tuky z domácností

 - elektroodpady z domácností a použité prenosné batérie a akumulátorov, automobilové batérie a akumulátory

 - veterinárne lieky a humánne lieky nespotrebované fyzickými osobami a zdravotnícke pomôcky,

 - odpady z obalov a odpady z neobalových výrobkov zbieraných spolu s obalmi,

 - objemný odpad a zložky komunálneho odpadu s obsahom škodlivín

(2) Držitelia komunálneho odpadu sú povinní zapojiť sa do systému triedeného odpadu v obci podľa tohto nariadenia. Na triedený zber komunálneho odpadu sú určené zberné nádoby a mobilný zber v zmysle popisu triedeného zberu uvedeného v tomto VZN. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša príslušná organizácia zodpovednosti výrobcov alebo tretia osoba.

(3) Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.

(4) Užívatelia zberných nádob sú povinní v deň zberu odpadu vybrať zberné nádoby na miesto prístupné z verejnej komunikácie a ponechať ich iba na dobu nevyhnutnú na ich vyprázdnenie.

(5) V prípade, že v deň zberu odpadu má držiteľ komunálneho odpadu zbernú nádob na tento odpad plnú a má navyše ďalší komunálny odpad, tento komunálny odpad je povinný umiestniť do plastových vriec s logom zberovej spoločnosti. Uvedené plastové vrecia je možné zakúpiť na OcÚ Mošurov.

(5) Triedený zber komunálnych odpadov uskutočňuje podľa harmonogramu zvozu zberová spoločnosť, ktorá má uzatvorenú zmluvu na vykonávanie tejto činnosti s obcou. Harmonogram zvozu je zverejnený na webovom sídle obce a rozposielaný raz ročne občanom na daný rok.

**§ 7**

**Objemný odpad a odpad z domácností s obsahom škodlivín**

(1) Objemný odpad predstavujú komunálne odpady, ktoré sa svojou veľkosťou nevojdú do klasickej nádoby na zmesový odpad alebo príslušnej nádoby na triedený zber.

(2) Objemný odpad a oddelene zbierané zložky komunálneho odpadu z domácností s obsahom škodlivých látok sú držitelia komunálneho odpadu povinní umiestňovať do kontajnerov na zber objemného odpadu, ktoré obec rozmiestňuje na území obce minimálne dvakrát ročne.

(3) Do kontajnerov na zber objemového odpadu nepatria nasledovné zložky komunálneho odpadu, ktoré sú povinní držiteľa komunálneho odpadu separovať a to sklo, plasty, papier, viacvrstvové kombinované materiály a kovy. Ďalej do týchto kontajnerov nepatria drobný stavebný odpad, biologicky rozložiteľné komunálne odpady zo záhrad a parkov, elektroodpad, lieky, prenosné a automobilové akumulátory, batérie a odpadové pneumatiky.

**§ 8**

**Triedený zber skla, papiera, plastov a kovov**

(1) Držitelia komunálneho odpadu sú povinní zo zmesového komunálneho odpadu triediť a oddelene umiestňovať do farebne rozlíšených nádob nasledovné zložky komunálneho odpadu:

- sklo: do zelenej zbernej nádoby

- papier: do modrej zbernej nádoby

- plast : do žltej zbernej nádoby kov: do žltej zbernej nádoby spolu s plastom a VKM

- viacvrstvové kombinované materiály( VKM): do žltej zbernej nádoby spolu s plastom

 a kovom

 (2) Plasty:

 a. Patria sem: plastové obaly a plastové výrobky ako číre a farebné fólie, tašky, vrecká, vedrá a fľaštičky od kozmetických a čistiacich prípravkov, vrecká od mlieka, prepravky fliaš, fľaše od nápojov, sirupov, rastlinných olejov, obaly od sladkostí, tégliky od jogurtov a rôzne plastové nádobky a hračky, obaly kozmetických výrobkov, tetrapak, hliníkové obaly od nápojov a konzerv

 b. Nepatria sem: znečistené obaly chemikáliami a olejmi, viacvrstvové obaly, hrubo znečistené plasty (zeminou, farbami), podlahové krytiny, guma, polystyrén, molitan a pod.

(3) Kovy : v rámci triedeného zberu sa zbierajú prostredníctvom mobilného zberu do kontajnerov

a. Patria sem: kovové tuby od pást, obaly zo sprejov, oceľové plechovky, kovové súčiastky, drôty, káble, starý riad, kovový šrot, oceľ, farebné kovy, klince,

b. Nepatria sem: kovy hrubo znečistené zvyškami jedla, farbami a rôznymi chemickými látkami.

(4) Sklo:

 a. Patria sem: sklenené fľaše, nádoby, obaly a predmety zo skla, poháre, fľaštičky od kozmetiky bez kovových a plastových uzáverov, črepy, okenné sklo, sklo z okuliarov a pod.

b. Nepatria sem: korky, gumy, porcelán, keramika, zrkadlá, drôtované sklo, fľaše z umelej hmoty, časti uzáverov fliaš, žiarovky, žiarivky, obrazovky, silné znečistené sklo (zeminou, farbami, potravinami) a pod.

(5)Papier: a. Patria sem: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdeného papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.

b. Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

(6) Viacvrstvové kombinované materiály: (VKM)

a) Patria sem: fólie, plastové obaly z domácnosti, plastové tašky, plastové vrecká, plastové vedrá, obaly od kozmetických a čistiacich prípravkov, fľaše, hračky a opláchnuté obaly VKM.

b) Nepatria sem: podlahové krytiny, guma, plasty znečistené chemickými látkami a zvyškami jedál, plasty znečistené biologickým odpadom, a pod.

c) Obaly z plastov a VKM musia byť stlačené a uložené do nádob na odpad tak, aby sa zmenšil ich objem a zaberali čo najmenej miesta.

**§ 9**

**Nakladanie s biologicky rozložiteľnými komunálnymi odpadmi zo záhrad a parkov vrátane odpadu z cintorínov,**

 (1) Je zakázané ukladať bioodpad zo záhrad do zberných nádob na komunálny odpad a na iné miesta než na to určené alebo ho spaľovať.

(2) Obec zabezpečuje triedený zber biologicky rozložiteľného odpadu zo záhrad, prostredníctvom kompostovacieho zásobníka odovzdaného jednotlivým domácnostiam, v ktorom budú tieto domácnosti kompostovať nimi vyprodukovaný biologicky rozložiteľný komunálny odpad.

**§ 10**

**Nakladanie s biologicky rozložiteľným kuchynským odpadom a biologicky rozložiteľným kuchynským odpadom a reštauračným odpadom od prevádzkovateľa kuchyne,**

(1) Na obec sa nevzťahuje povinnosť zaviesť a zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad pretože si obce uplatňuje výnimku z povinnosti zaviesť a zabezpečovať vykonávanie triedeného zberu biologicky rozložiteľného kuchynského odpadu v obci podľa § 81 ods. 21 zákona o odpadoch, na základe ktorej obec vie preukázať, že **100 %** obyvateľov kompostuje vlastný odpad ( dohoda o domácom kompostovaní vlastného biologicky rozložiteľného komunálneho odpadu - príloha č.1 )

(2) Za nakladanie s biologicky rozložiteľným kuchynským odpadom a reštauračným odpadom, ktorého je pôvodcom zodpovedá prevádzkovateľ kuchyne. Biologický rozložiteľný kuchynský a reštauračný odpad sa zakazuje ukladať do nádob určených na zber komunálnych odpadov.

(3) Prevádzkovateľ kuchyne je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom. Náklady spojené zo zberom, skladovaním, prepravou a spracovaním nie sú súčasťou miestneho poplatku.

**§ 11**

**Spôsob a podmienky triedeného zberu elektroodpadov z domácností a použitých prenosných batérií a akumulátorov, automobilových batérií a akumulátorov**

(1) Elektroodpad z domácností je elektroodpad, ktorý pochádza z domácností fyzických osôb a z obchodných, priemyselných inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností fyzických osôb.

(2) Žiarivky a svietidlá patria medzi elektroodpad a obsahujú nebezpečné látky, preto patria do kategórie nebezpečné odpady. Na ich zber sa uplatňuje ako v prípade zberu elektroodpadu z domácností.

(3) Obec má uzatvorenú zmluvu s treťou osobou pre batérie a akumulátory, ktorá prevádzkuje systém združeného nakladania s batériami a akumulátormi, oddelene vyzbieranými z komunálnych odpadov.

(4) Nakladať s elektroodpadom z domácností, batériami a akumulátormi je možné za nasledujúcich podmienok:

 - Občania môžu elektroodpad bezplatne odovzdať prostredníctvom mobilného zberu do zberného auta. Obec vopred vyhlási miesto a stanovený deň, kedy bude možné odovzdať elektroodpad.

 - Občania môžu použité batérie a akumulátory bezplatne odovzdať na obecnom úrade.

- Obec umožní výrobcovi elektrozariadení a výrobcovi prenosných batérií a akumulátorov a príslušnej tretej osobe alebo príslušnej organizácii zodpovednosti výrobcov na ich náklady zbierať uvedený elektroodpad.

 (3) Zakazuje sa odovzdať použité batérie a akumulátory iným subjektom ( napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.

**§12**

**Spôsob a podmienky triedeného zberu odpadov z obalov a odpadov z neobalových výrobkov zbieraných spolu s obalmi**

 (1) Obec pre nakladanie s odpadmi z obalov a odpadov z neobalových výrobkov zbieraných spolu s odpadmi z obalov uzavrela zmluvu s organizáciou zodpovednosti výrobcov pre obaly.

(2) Triedený zber odpadov z obalov a odpadov z neobalových výrobkov zbieraných spolu s obalmi sa uskutočňuje podľa podmienok uvedených v §6 a §8.

**§13**

**Spôsob a podmienky triedeného zberu veterinárnych liekov a humánnych liekov nespotrebovaných fyzickými osobami a zdravotníckych pomôcok**

 (1) Držiteľ veterinárnych liekov a humánnych liekov nespotrebovaných fyzickými osobami je povinný odovzdať ich do verejných lekárni, ktoré sú povinné ich zhromažďovať.

 (2) Nespotrebované lieky je zakázané vyhadzovať do zmesového komunálneho odpadu

 (3) Zakazuje sa nespotrebované lieky ukladať do zberných nádob alebo vedľa nich a na verejné priestranstvá obce.

**§14**

**Spôsob a podmienky triedeného zberu jedlých olejov a tukov**

(1) Občania majú možnosť jedlé oleje a tuky taktiež bezplatne odovzdať na OcÚ v obci. Obec zabezpečuje vykonávanie triedeného zberu jedlých olejov a tukov z domácnosti prostredníctvom zbernej nádoby 120 lt umiestnenej na OcÚ.

(2) Zber jedlých olejov a tukov z domácnosti sa uskutočňuje nasledovným spôsobom: Pôvodca odpadu odovzdá odpad v uzatvorených plastových fľašiach s funkčným uzáverom, ktoré si občania zabezpečujú samostatne, počas úradných hodín určenému pracovníkovi obce.

**§15**

**Spôsob a podmienky nakladania s odpadovými pneumatikami**

 (1) Odpadové pneumatiky nie sú súčasťou komunálnych odpadov a ani zberu odpadov, ktorý zabezpečuje obec.

 (2) Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík (pneuservis, autoservis) okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.

 (3) Distribútor pneumatík je povinný zabezpečiť na svojich predajných miestach bezplatný spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu. ( zoznam zberných miest na odpadové pneumatiky sú uvedené na [www.eltma.sk](http://www.eltma.sk) )

**ŠTVRTÁ ČASŤ**

**Spôsob nahlasovania nezákonne umiestneného odpadu**

**§ 16**

(1) Umiestnenie odpadu na nehnuteľnosti, ktoré je v rozpore so zákonom č. 79/2015 Z. z. sa hlási písomne :

 • orgánu štátnej správy odpadového hospodárstva v Prešove, odboru starostlivosti o životné prostredie

 • obci Mošurov a to na adresu Obecného úradu , alebo telefonicky na t.č. 051459288

(2) Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť. Oznámenie podľa odseku 1 sa podá obci alebo okresnému úradu, v ktorého územnom obvode sa táto nehnuteľnosť nachádza.

**§ 17**

**Priestupky**

(1) Priestupku sa dopustí ten, kto:

a.) Uloží odpad na iné miesto než na miesto určené obcou (§ 13 písm. a) zákona o odpadoch)

b.) Uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená

c.) Zhodnocuje alebo zneškodňuje odpad v rozpore so zákonom

d.) Nesplní oznamovaciu povinnosť podľa § 15 ods. 2 zákona o odpadoch

e.) Koná v rozpore s § 33 písm. b) zákona o odpadoch

f.) Nakladá s odpadovými pneumatikami v rozpore s § 72 zákona o odpadoch

g.) Nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch

h.) Koná v rozpore s § 81 ods. 6 písm. b), zákona o odpadoch

i.) Koná v rozpore s § 81 ods.9 zákona o odpadoch j. Koná v rozpore s § 81 ods. 13 zákona o odpadoch

 k.) Neposkytne obcou požadované údaje podľa § 81 ods. 17 zákona o odpadoch.

(2) Priestupky podľa odseku 1 písm. a) až k) prejednáva obec, ktorá za ne môže uložiť pokutu do výšky 1.500,- €, výnosy s pokút uložených za priestupky sú príjmom rozpočtu obce.

(3) Za porušenie ustanovení tohto VZN možno v blokovom konaní uložiť pokutu do výšky 33,- € ( § 13 ods. 1 a § 46 zákona č. 372/1990 Zb. o priestupkoch).

(4) Obec môže uložiť právnickej osobe alebo fyzickej osobe oprávnenej na podnikanie pokutu do výšky 6.638 €, ak poruší povinnosti vyplývajúce z tohto VZN

(5) Na priestupky a ich prerokovanie sa vzťahujú všeobecne právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

**PIATA ČASŤ**

**Výška nákladov na zbernú nádobu na zmesový komunálny odpad**

**§ 18**

 (1) Náklady na zbernú nádobu na zmesový komunálny odpad znáša pôvodný pôvodca odpadu.

 (2) Obec určuje výšku nákladov na zbernú nádobu na zmesový komunálny odpad, ktoré znáša pôvodný pôvodca odpadu na **25,- €** pri uplynutí životnosti. Pri strate je jej užívateľ povinný zakúpiť si novú nádobu na vlastné náklady v obstarávacej cene, ktorá musí byť v súlade s týmto VZN ako aj s podmienkami zberovej spoločnosti.

**ŠIESTA ČASŤ**

**Kontrola**

**§ 19**

 Kontrolu dodržiavania ustanovení tohto VZN vykonáva obec prostredníctvom osôb poverených obecným úradom a hlavného kontrolóra obce.

**Spoločné a záverečné ustanovenia**

**§ 20**

 (1) Každý je povinný nakladať s odpadmi v súlade s ustanoveniami zákona č. 79/2015 Z. z. o odpadoch a o zmene a doplnení niektorých zákonov a týmto nariadením.

 (2) Obec spôsobom v obci obvyklým zabezpečí informovanie obyvateľov o dôležitých skutočnostiach vzťahujúcich sa k tomuto nariadeniu.

(3) Výšku miestneho poplatku za komunálne odpady a drobné stavebné odpady na území obce Mošurov stanovuje obec v osobitnom všeobecne záväznom nariadení obce Mošurov o miestnych daniach a o miestnom poplatku za komunálne odpady a drobné stavebné odpady.

(4) Tento návrh všeobecne záväzného nariadenia schválilo Obecné zastupiteľstvo obce Mošurov dňa 25.11.2022 uznesením č. 27/2022

V Mošurove dňa 28.11.2022 Ing. Ondrej Chlebuš

 starosta obce

Príloha č.1

**Dohoda o domácom kompostovaní**

**vlastného biologicky rozložiteľného komunálneho odpadu č. ....../........**

uzatvorená podľa § 51 Občianskeho zákonníka v nadväznosti na § 81 ods.21 písm.b) zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) medzi :

**Obec Mošurov,**

Mošurov č.15,

zastúpená : Ing. Ondrej Chlebuš, starosta obce ( ďalej len „obec“ )

a

**Pôvodca komunálneho odpadu :**

Meno a priezvisko, titul : .....................................................

 Adresa bydliska : ................................................................. ( ďalej len „pôvodca“)

**Preambula:**

 Cieľom tejto dohody o domácom kompostovaní je zabezpečenie domáceho využitia biologicky rozložiteľných odpadov, vznikajúci z činnosti domácností ako vlastný odpad, a to využitím metódy kompostovania, čím sa na území obce minimalizuje potreba centrálneho systému triedeného zberu biologicky rozložiteľného komunálneho odpadu.

**Článok I.**

1) Pôvodca odpadu ako obyvateľ obce berie na vedomie možnosť kompostovať a ukladať svoj vlastný biologicky rozložiteľný odpad vhodný na kompostovanie na kompostéri vydaného obcou.

2) Pôvodca odpadu sa zaväzuje kompostovať a ukladať svoj vlastný biologicky rozložiteľný odpad vhodný na kompostovanie na kompostéri.

**Článok II.**

**Pravidlá kompostovania**

1) Kompostovisko nemôže byť umiestnené v blízkosti pitnej vody, ani v ochrannom pásme vodného zdroja. Kompostovisko nemôže byť umiestnené ani tam, kde by svojim zápachom či iným pôsobením znepríjemňovalo tretím osobám užívanie susedných nehnuteľností alebo nehnuteľnosti poškodzovalo.

2) Kompostovať nemožno uhynuté zvieratá ani väčšie množstvo živočíšnych produktov ( mäso, mäsové výrobky). Na nakladanie s týmito odpadmi sa vzťahujú príslušné veterinárne predpisy.

3) Kompostovať nemožno ani komunálne odpady. pre ktoré sú v obci vytvorené podmienky pre ich triedený zber ( napr. papier, sklo, plasty, kovy), osobitný zber ( elektroodpady, batérie a akumulátory), ani bežný zmesový komunálny odpad. Je zakázané umiestňovať do kompostu akékoľvek množstvo odpadu s obsahom škodlivín.

4) Ak po zriadení kompostoviska bude zaznamenaný zvýšený výskyt nežiaducich zvierat ( najmä hlodavcov ), pôvodca je povinný urobiť bezodkladne legálne opatrenia na ich elimináciu.

5) Pri kompostovaní je pôvodca povinný okrem ustanovení tejto dohody dodržiavať aj všeobecne záväzné nariadenie obce o nakladaní s komunálnymi odpadmi a drobnými stavebnými odpadmi.

**Článok III.**

**Informovanosť, evidencia a kontrola**

l) Obec je oprávnená informovať pôvodcu o vhodnom spôsobe kompostovania. Ak obec usporiada pre pôvodcov, či obyvateľov obce verejné stretnutie s cieľom osvety ohľadom kompostovania biologicky rozložiteľného odpadu, pôvodca je povinný zabezpečiť účasť zástupcu jeho domácnosti na takomto stretnutí alebo sa dodatočne informovať o obsahu stretnutia.

2) Obec má právo požadovať od pôvodcu informácie o množstve a zložení biologicky rozložiteľného odpadu, ktoré pôvodca kompostuje. Informácie sa poskytujú spravidla vo forme dotazníka, ktorý obec rozošle pôvodcom. Pôvodca je povinný poskytnúť obci tieto informácie na základe odhadu.

3) Obec má právo vyžadovať od pôvodcu informáciu, či vykonáva kompostovanie v súlade s touto dohodou a všeobecne záväzným nariadením obce a príslušných osobitných predpisov.

**Článok IV.**

**Spoločné a záverečné ustanovenia**

l) Táto dohoda nadobúda platnosť a účinnosť dňom jej podpísania oboma jej stranami a je uzatvorená na neurčitý čas.

2) Zmeny tejto dohody je možné uskutočniť len vo forme písomného dodatku podpísaného oboma jej účastníkmi.

3) Ukončiť túto dohodu je možné písomnou dohodou oboch jej strán alebo jednostrannou písomnou výpoveďou ktorejkoľvek z nich s výpovednou lehotou jeden kalendárny mesiac.

4) Táto dohoda je vyhotovená v dvoch rovnopisoch, z ktorých každá zo strán obdrží po jednom. Strany tejto dohody vyhlasujú, že si dohodu prečítali, jej obsahu porozumeli, uzavreli ju slobodne, vážne, určite a zrozumiteľne, nie v tiesni, anie nie za nápadne nevýhodných podmienok a znak súhlasu ju podpísali.

V Mošurove dňa:

 ......................................... .... ..........................

 Ing.Ondrej Chlebuš, *starosta obce* za pôvodcu